એ અનિશ્ચિતતાનો અંત છેક ત્રણ દિવસે આવ્યો, અને તેના પોતાના આગવા ઇતિહાસ અને જોખમો પણ હતા. એસએસના ચાલ્યા ગયા બાદ બ્રિનલિટ્ઝની અંદર હત્યારા તંત્રનું કોઈ પ્રતિનિધિ બાકી બચ્યું હોય તો એ હતો એક જર્મન સૈનિક, જે ગ્રોસ-રોસેનથી શિન્ડલરના પુરુષ કેદીઓને લઈને આવ્યો હતો. ગ્રોસ-રોસેનમાં ઘાતકીપણાનો વિક્રમ એ માણસના નામે ચડેલો હતો, અને બ્રિનલિટ્ઝમાં આવીને પણ તેણે ઘણા શત્રુઓ બનાવ્યા હતા! કેદીઓનું એક ટોળું તેને પથારીમાંથી ફેક્ટરીના હૉલમાં ખેંચીને લઈ આવ્યું, અને અન્ટરસ્ટર્મફ્યૂહરરે જે બીમ બતાવીને હજુ થોડા દિવસ પહેલાં જ જેલવાસીઓને ધમકી આપી હતી એ બીમ સાથે તેને નિર્દયપણે લટકાવી દીધો! કેટલાક કેદીઓએ વચ્ચે પડવાનો પ્રયત્ન કરી જોયો, પરંતુ કેદીઓ ગુસ્સામાં હતા અને રોક્યા રોકાય તેમ ન હતા! શાંતિ સ્થપાયા પછીના સમયનો આ પહેલો ભોગ હતો, પહેલી હિંસક ઘટના હતી જેને બ્રિનલિટ્ઝના લોકો હંમેશને માટે વખોડતા રહેવાના હતા! એમોને હાજરી પૂરવાના સ્થળે નિર્દોષ યહૂદી ઇજનેર ક્રાઉતવર્તને લટકાવી દીધેલો એ ઘટનાના આ બધા જ કેદીઓ સાક્ષી હતા! એ જર્મન સૈનિકની હત્યા ભલે જુદા કારણસર થઈ હોય, પરંતુ કેદીઓના મનમાં એણે સખત ઘૃણા પેદા કરી દીધી હતી! કારણ કે એમોન તો એમોન હતો, એ બદલાઈ શકે તેમ ન હતો! પરંતુ તેના ફાંસીગરો તો તેમના પોતાનામાંના જ હતા! જર્મન સૈનિકે તરફડિયા મારવાનું બંધ કર્યું ત્યાં સુધી તેને શાંત પડેલા મશીનોની ઉપર લટકાવી રાખવામાં આવ્યો. તેને લટકતો જોઈને કેટલાયે લોકો વ્યગ્ર થઈ રહ્યા હતા. એક જર્મન સૈનિકને લટકતો જોઈને આમ તો લોકો ખુશ થવા જોઈતા હતા, પરંતુ એવું બન્યું નહીં! આખરે તેને લટકાવવામાં સામેલ ન હતા તેવા થોડા લોકોએ દોરડું કાપીને તેને નીચે ઉતાર્યો, અને પછી ભઠ્ઠીમાં બાળી નાખ્યો! બ્રિનિલિટ્ઝની છાવણી કેટલી વિચિત્ર હતી તે આ ઘટના પરથી જણાઈ આવે છે, કે જર્મનોના હુકમ મુજબ મૃત યહૂદીઓને બાળી નાખવા માટે જે માણસની નિમણુંક કરવામાં આવી હતી એ જ અને એ એક જ જર્મન માણસને બ્રિનલિટ્ઝની એ ભઠ્ઠીમાં બાળવામાં આવ્યો હતો!